
УВЕДОМЛЕНИЕ по чл. 66 от АПК


На основание чл. 66, във връзка с чл. 69, ал. 1, т. 1 от Административнопроцесуалния кодекс, чл. 14, ал. 1, т. 2, чл. 48, т. 1, чл. 50, ал. 1, т. 2, чл. 65, ал. 1, т. 3 от Закона за културното наследство (ЗКН) и на основание на Заповед № РД09-416/28.04.2025 г. на министъра на културата, Министерството на културата уведомява заинтересованите лица, че във връзка с предложение по реда на чл. 64, ал. 1 от ЗКН с вх. № 33-00-1372/28.10.2025 г. от директора на Националния институт за недвижимо културно наследство (НИНКН), открива производство по издаване на общ административен акт за предоставяне на статут на обект: „Сграда на надзирателите на Лагера „Белене“, елемент от трудово-възпитателно общежитие „Белене“/Лагера „Белене“, землището на град Белене, община Белене, област Плевен, обект с идентификатор 03366.2.50.9 в ПИ с идентификатор 03366.2.50 по КККР на гр. Белене, с класификация на единична историческа недвижима културна ценност от Най-новото време, с категория „национално значение“.


Основни съображения за издаване на акта:
С писмо с вх. № № 33-00-1372/28.10.2025 г. директорът на НИНКН внася в Министерство на културата предложение по чл. 64, ал. 1 от ЗКН, с приложен Фиш № 2 по чл. 28 от Наредба № 3 от 10.07.2019 г. за реда за идентифициране, деклариране, предоставяне на статут и за определяне на категорията на недвижимите културни ценности, за достъпа и подлежащите на вписване обстоятелства в националния публичен регистър на недвижимите културни ценности (Наредба № 3 от 2019 г.), като  в предложението са посочени следните мотиви:

	Документалната стойност на обект е безспорна за културата и историята на страната. „Втори обект“ от ТВО „Белене“ е уникален и единствен запазен в страната комплекс и притежава изключителна научна и културна стойност и обществена значимост, които заедно с високата степен на съхраненост на неговите автентични елементи, един от които е Сграда 9, са предпоставка за успешната му социализация чрез консервация, реставрация и адаптация на национално и европейско ниво. Сградите на „Втори обект“ притежават индивидуална историческа стойност, като единствени съхранени в държавата свидетелства за застрояването на ТВО и носещи информация за всички периоди на тяхното съществуване.
	Сградата на надзирателите на лагера притежава висока степен на образна автентичност. Тя е изцяло запазена от времето на нейното ползване в лагера „Белене“. Няма намеси в плана и по фасадите, в обемно-пространствената композиция и архитектурно оформление. Съхранена е благоустроената среда и другите сгради на Втори обект, пътя, части от огражденията.
	Обектът е автентичен от груповия обект – лагера „Белене“, специфичен комплекс със специална функция, уникална за страната и единствената запазена. Поради унищожение на всички останали лагери в страната, той е единствено материално свидетелство за такъв вид сгради. Бивайки част от групови обект, е свидетелство за мрачни събития от българската история, за гонения, мъчения, унижения и физическо изтребление на хора, поради различните им политически и граждански убеждения.
	Поради своята уникалност, сградата на надзирателите на лагера на Белене, притежава висока обществена значимост като ярко свидетелство в съвременното общество за отричане на идеите и репресиите  на тоталитаризма към свободната личност.
	Запазването ѝ е от изключителна важност за запазване на целия комплекс от сгради на лагера Белене.

1. Териториален обхват:
1.1. Териториален обхват и граници на единичната недвижимата културна ценност (ЕНКЦ): 
Териториален обхват и граници на ЕНКЦ са очертанията на ограждащите стени на сградата.

1.2. Териториален обхват и граници на охранителна зона на ЕНКЦ:
Сграда на надзирателите на лагера е част от комплекса сгради с различни функции в лагера Белене, намира се в неговия имот и не се нуждае от охранителна зона.


2. Предписания за опазване на: 
2.1. Територията на недвижимата културна ценност:

- Изисква се консервация, реставрация и експониране на сградата.
- Не се допуска промяна на автентичните обемно-пространствената композиция и параметри, плановата схема. Допускат се промени само за възстановяване на автентични характеристики по архивна документация и проучване на място.
- Изисква се обозначаване на сградата като НКЦ.
- Допуска се подмяна на скрити технически инсталации.
- Не се допуска монтиране на видими технически елементи и съоръжения и реклами по сградата.
- Всички намеси да се доказват с проекти, съгласувани според действащата нормативна уредба.

2.2 Охранителната зона на ЕНКЦ
Не се предлагат.

[bookmark: _GoBack]Заинтересованите лица и организации могат да участват в производството по издаване на акта, на основание чл. 69, ал. 1, т. 1 от АПК, чрез представяне на писмени предложения и възражения, които могат да депозират в Министерството на културата, гр. София, бул. „Александър Стамболийски“ № 17 или на следния e-mail адрес: a.bozhkova@mc.government.bg в едномесечен срок, считан от датата на оповестяване на уведомлението.
Заинтересованите лица и организации имат право на достъп до цялата информация, съдържаща се в преписката по издаване на общия административен акт, която могат да получат в дирекция „Културно наследство, музеи и изобразителни изкуства“ в Министерството на културата, стая № 319.
Настоящето уведомление да се оповести на интернет страницата на Министерство на културата на основание чл. 66, ал. 1 от АПК.

Заместник-министър на културата

